Sarkaņu pagasts

Sarkaņu pagasts ir viena no Madonas novada administratīvajām teritorijām tā vidienē. Robežojas ar sava novada Madonas pilsētu un Dzelzavas, Aronas, Praulienas, Indrānu un Cesvaines pagastiem.

Daba 
Pagasts atrodas divu dabas rajonu saskares joslā. Viena daļa pagasta ietilpst Vidzemes augstienes Vestienas paugurainē, otra — Austrumlatvijas zemienes Aronas paugurlīdzenumā un Lubāna līdzenumā. Vairāku pauguru augstums Sarkaņu pagastā pārsniedz 200 m vjl, augstākais - Rēķu kalns (259,8 m vjl.). 53% pagasta teritorijas aizņem meži.

Hidrogrāfija

Upes 

Pagasta teritorija pieder pie Daugavas pietekas Aiviekstes baseina. Pagasta centrālajā un austrumu daļā tek Kuja ar pietekām Riebu un Libi veido sazarotu upju tīklu, rietumu daļā nelielās Aronas pietekas.

 Kuja
 Padauklis
 Rieba
 Lisa
 Dorupīte
 Varenīte
 Silu grāvis
 Norkalnu grāvis
 Libe
 Graudupīte
 Pagrabiešu grāvis
 Poļvarkas grāvis
 Beķu grāvis
 Sūla
 Kapupīte

Ūdenstilpes 
Pagastā ir vairāki nelieli ezeri - Bedres ezers (10,7 ha), Slapes (Sarkaņu) ezers (10,3 ha), Zābaks (9,4 ha), Ižezers (2,4 ha), Ārmaņu ezers (1,4 ha), Biksēres dzirnavu ezeri (4,8 ha). Pagastā atrodas daļa Zosu purva, kura kopplatība ir 836 ha un daļa Skuķu purva. Pagastā ir ievērojamas grants atradnes.

Vēsture 
Iespējams, ka Sarkaņu zemes senais nosaukums, kas lietots pirms 13. gadsimta, bijis Ramoste. Sarkaņi pirmoreiz minēti 1490. gadā kā Silzenes lēņa valdījuma sastāvdaļa. 1499. gadā Sarkaņi izveidojās par atsevišķu Heidenfeldes muižu. Ap 1900. gadu Sarkaņu pagasts tika apvienots ar Aizkujas, Biržu un Kujas muižu pagastiem. Ziņas par pagasta vēsturi ir visai pieticīgas, jo 1926. gadā pagastnama ugunsgrēkā visi pagasta arhīva dokumenti sadeguši.

1935. gadā Madonas apriņķa Sarkaņu pagasta platība bija 8240 ha. 1945. gadā Sarkaņu pagastā izveidoja Rubeņu un Sarkaņu ciema padomes, bet pagastu 1949. gadā likvidēja. Madonas rajona Sarkaņu ciemam 1954. gadā pievienoja likvidētos Patkules un Drosmes ciemus, 1961. gadā — Cesvaines lauku teritorijas kolhoza «Sarkanais stars» teritoriju, bet 1979. gadā daļu ciema teritorijas pievienoja Aronas ciemam. 1990. gadā ciemu reorganizēja par pagastu. 2009. gadā Sarkaņu pagastu kā administratīvo teritoriju iekļāva Madonas novadā.

Administratīvi teritoriālo pārkārtojumu laikā tagadējā Sarkaņu pagasta teritorijā iekļauts gandrīz viss bijušais Sarkaņu un Patkules (platība 1935. gadā — 4400 ha) pagasts, kā arī daļa bijušo Cesvaines un Lazdonas pagastu. Neliela pirmskara Sarkaņu pagasta teritorijas pievienota Praulienas un Aronas pagastiem.

Ievērojamas vietas 

 Biksēres muiža ar parku
 Īvānu Velnakmens
 Aleksandra Bieziņa muzejs
 Krieviņu goba

Iedzīvotāji

Apdzīvotās vietas 
Lielākās apdzīvotās vietas ir Biksēre (pagasta centrs), Patkule. Aizkuja, Sarkaņi, Poļvarka.

Ievērojamas personības 
 Viktors Eglītis (1877—1945), rakstnieks
 Olga Dreģe (1938), aktrise
 Anda Līce (1941), dzejniece

Saimniecība

Transports 
Pagastu šķērso valsts nozīmes autoceļš Pļaviņas-Madona-Gulbene (P37), 2. šķiras ceļi - V858, V863, V864, V865. Pagastam cauri iet dzelzceļa līnija Pļaviņas-Gulbene, pagastā gan nav nevienas stacijas.

Izglītība un kultūra

Atsauces 

Cēsu apriņķis
Vidzeme
Madonas novada pagasti